Document ID: 31985R3703

Komisijos Reglamentas (EEB) Nr. 3703/85
1985 m. gruodžio 23 d.
nustatantis išsamias bendrų prekybos standartų tam tikroms šviežioms arba atšaldytoms žuvims taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1981 m. gruodžio 29 d. Tarybos reglamentą (EEB) Nr. 3796/81 dėl bendro žuvininkystės produktų rinkos organizavimo [1] su paskutiniais pakeitimais, padarytais Ispanijos ir Portugalijos stojimo aktu, ypač į jo 4 straipsnio 4 dalį,
atsižvelgdama į 1976 m. sausio 19 d. Tarybos reglamentą (EEB) Nr. 103/76, nustatantį bendrus prekybos standartus tam tikroms šviežioms arba atšaldytoms žuvims [2], su paskutiniais pakeitimais, padarytais Tarybos reglamentu (EEB) Nr. 3396/85 [3], ypač į jo 6, 8 ir 8a straipsnius,
kadangi įgyta patirtis parodė, kad reikia patikslinti tam tikras bendrų prekybos standartų, nustatytų Reglamentu (EEB) Nr. 103/76, taikymo nuostatas, norint užtikrinti, kad būtų kiek suvienodintas šių standartų taikymas valstybėse narėse;
kadangi silkės ir skumbrės rūšiuotinos įvertinant mėginius, kaip numatyta Reglamento (EEB) Nr. 103/76 8a straipsnyje, taip, kad būtų užtikrintas Bendrijos standartų šioms rūšims laikymasis; kadangi norint užtikrinti, kad žuvų rūšiavimo įvertinant mėginius, rezultatų taikymo išplėtimas visoms kitoms žuvų partijoms būtų pagrįstas, turėtų būti aiškiai nustatytas reikiamų paimti mėginių skaičius, kiekvieno mėginio svoris arba tūris bei rūšiavimo ir parduodamų žuvų partijų svorio nustatymo būdai, atsižvelgiant į skirtingus produktų pateikimo parduoti būdus;
kadangi norint padėti pagerinti žuvų, kurioms rūšiuoti taikoma mėginių sistema, kokybę ir užkirsti kelią parduoti ne visai šviežią žuvį, atitinkamos valstybės narės privalo nustatyti kontrolės priemones, kurios apimtų ir laivų, iškraunančių krante tokią žuvį, laikymo įrenginių patikrinimus;
kadangi šiame reglamente numatytoms priemonėms atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ,
1 straipsnis
Šis reglamentas nustato išsamias atitikimo bendriems prekybos standartams, nustatytiems Reglamentu (EEB) Nr. 103/76 rūšiuojant ir sveriant tam tikras rūšis, kontrolės taisykles.
2 straipsnis
Žuvų partija laikoma esanti vienodos sudėties, kaip nurodyta Reglamento (EEB) Nr. 103/76 7 straipsnio 1 dalyje ir 8 straipsnio 3 dalyje, jeigu ne daugiau kaip 10 % bendro žuvų partijos kiekio priskiriama šviežumo ar dydžio žuvų kategorijoms, kurios žemesnės ir (arba) aukštesnės už prieš tai nustatytą atitinkamai žuvų dėžei arba žuvų partijai kategoriją.
3 straipsnis
Kai iš laivo krante iškrauto atitinkamo produkto kiekiai rūšiuojami pagal dydį, bendri partijų, laikytinų mažomis partijomis, kaip nurodyta Reglamento (EEB) Nr. 103/76 7 straipsnio 1 dalyje ir 8 straipsnio 3 dalyje, kiekiai neturėtų viršyti 100 kg atitinkamo produkto, iškraunamo iš laivo ir kurį ketinama parduoti pagal išankstinį nustatymą. Tačiau valstybės narės kompetentingos institucijos turi teisę nustatyti mažesnį kaip 100 kg kiekį, jeigu to reikia dėl konkrečių gamybos ir pardavimo sąlygų.
4 straipsnis
Valstybės narės imasi visų būtinų veiksmų užtikrinti, kad produktų rūšiavimas laikantis Reglamento (EEB) Nr. 103/76 nuostatų negalėtų būti pakeistas dėl produkto pirminio pardavimo pasiūlymo, išskyrus kai tai kontroliuoja kompetentingos institucijos.
5 straipsnis
Norint užtikrinti, kad standartinių dėžių turinys atitinka deklaruojamą šių dėžių turinį, kaip numatyta Reglamento (EEB) Nr. 103/76 8 straipsnio 4 dalyje, ne mažiau kaip vieną dėžę iš šimto privalu pasverti nepažeidžiant griežtesnių nacionalinių nuostatų arba prekybos taisyklių, taikomų valstybėse narėse. Neto svoris, kaip numatyta Reglamento (EEB) Nr. 103/76 8 straipsnio 5 dalyje, už nurodytą arba numanomą svorį gali būti 5 % didesnis arba mažesnis, atsižvelgiant į griežtesnes nacionalines komercinės teisės nuostatas.
6 straipsnis
1. Silkės arba skumbrės naudojant mėginių sistemą, kaip numatyta Reglamento (EEB) Nr. 103/76 8a straipsnyje, skirstomos į įvairias žuvų šviežumo ir žuvų dydžio kategorijas laikantis tolesnėse straipsnio dalyse nustatytos tvarkos.
2. Iš parduoti tiektinų žuvų paimami tokie mėginiai:
- iš viso žuvų kiekio, mažesnio kaip 50 tonų, paimamas ne mažesnis kaip 50 kg mėginys,
- iš viso žuvų kiekio, ne mažesnio kaip 50 tonų ir ne didesnio kaip 100 tonų, paimami du ne mažesni kaip 50 kg mėginiai,
- ne mažiau kaip trys po 50 kg mėginiai paimami iš viso žuvų kiekio, didesnio kaip 100 tonų arba tiek mėginių po 50 kg, kiek būtina norint, kad bendras mėginių kiekis sudarytų ne mažiau kaip 0,08 % atitinkamų kiekių.
Kai iškraunama iš laivo su įrengtais rezervuarais žuvims laikyti, mėginiai imami iš kiekvieno rezervuaro, atsižvelgiant į minėtas nuostatas.
3. Mėginiai imami taip, kad jie būtų tipiniai atitinkamai partijai, atsižvelgiant į valstybėse narėse šiuo klausimu taikomą komercinę veiklą.
Mėginiai imami nuolat, atsižvelgiant į paimtinų mėginių skaičių ir bendrą siūlomą parduoti kiekį.
4. Parduoti numatyti kiekiai vėliau skirstomi į kategorijas laikantis Reglamento (EEB) Nr. 103/76 nuostatų, atsižvelgiant į mėginių rezultatus, į toliau pateiktas nuostatas ir vizualinį tikrinimą.
Jeigu iš mėginio paaiškėja, kad:
a) ištirtos žuvys priskirtinos tai pačiai šviežumo ir dydžio kategorijai, atitinkami kiekiai suskirstomi remiantis šiais rezultatais. Leidžiami 2 straipsnyje numatyti dydžio ir šviežumo neatitikimai;
b) ištirtų žuvų dalis, sudaranti daugiau kaip 10 % mėginių kiekio, priskirtina B kategorijai, paimtinų mėginių kiekį reikia dvigubinti. Tačiau atitinkamų kiekių negalima priskirti aukštesnei negu B kategorijai;
c) ištirtų žuvų dalis neatitinka reikalavimų, nustatytų žuviai, parduodamai žmonėms vartoti, šių kiekių pirmiau nurodytam tikslui negalima naudoti, išskyrus tuos atvejus, jeigu skirstant į kategorijas laikantis Reglamento (EEB) Nr. 103/76 6, 7 ir 8 straipsnių nuostatų paaiškėja, kad dalis žuvų gali būti parduota žmonėms vartoti.
7 straipsnis
1. Norint nustatyti parduoti pateikto kiekio svorį, ir iškraunami kiekiai arba ir pakrauta gavėjo priemonė ar automobilis turi būti pasveriami.
Jeigu taip negalima pasverti, iškrauto kiekio svoris apskaičiuojamas pridedant standartinių dėžių, į kurias kiekius reikia sukrauti, turinį. Tačiau šioms standartinėms dėžėms papildomai sveriami mėginiai.
2. Jeigu kiekis pateikiamas standartinėse dėžėse iš anksto nustatytam pardavimui viešame aukcione, sveriama laikantis 5 straipsnio nuostatų.
3. Iš kranto į laivus perkrautas žuvų kiekis apskaičiuojamas taikant I priede nurodytus koeficientus:
- iš vienos pusės koeficientus taikant sugavimų, kuriuos gali patalpinti kiekvienas laivas, tūriui arba kiekvieno rezervuaro žuvims laikyti turiniui, išmatuotų naudojant atitinkamas technines priemones,
- iš kitos pusės žuvų kiekio, perkrauto į apdorojimo laivą, tūriui, išmatuotam gavėjo priemonėmis, patvirtintomis atitinkamos valstybės narės įstaigos, atsakingos už svorius ir matus.
8 straipsnis
Valstybės narės, laikydamosi mėginių sistemos nuostatų, imasi būtinų priemonių užtikrinti:
- kad visuose laivuose būtų atitinkamos priemonės ir jas laivai naudotų nurodytų produktų kokybei išlaikyti laikantis Reglamente (EEB) Nr. 103/76 nustatytų kriterijų,
- kiek tai susiję su laivais, kuriuose yra rezervuarai žuvims laikyti, rezervuarai būtų tinkamai valomi, kad temperatūra rezervuaruose būtų tinkama žuvims laikyti ir kad šią temperatūrą būtų galima užfiksuoti,
- kad visi parduoti kiekiai būtų registruojami, nurodant jų šviežumo ir dydžio kategoriją. Įrašai 7 straipsnio 1 dalyje nurodytu atveju pagrindžiami atitinkamo laivo kapitono bei pirkėjo pasirašytais pateisinamaisiais dokumentais ir 7 straipsnio 3 dalyje nurodytu atveju - pasirašytais atitinkamo laivo kapitono.
9 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1985 m. gruodžio 23 d.

Labels: 7
3
17
6